สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 7 ธ.ค.59
8 ธ.ค. 2559

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (7 ธ.ค.) โดยดาวโจนส์ และ S&amp;P500 ทำสถิติปิดที่ระดับสูงสุดเป็นประวัติการณ์ เพราะได้แรงหนุนจากการคาดการณ์ที่ว่า ธนาคารกลางยุโรป (ECB) จะขยายเวลาการซื้อพันธบัตรตามมาตรการผ่อนคลายเชิงปริมาณ (QE) ในการประชุมวันนี้ เพื่อสกัดผลกระทบที่จะเกิดขึ้นจากการลงประชามติในอิตาลี
ดัชนีเฉลี่ยอุตสาหกรรมดาวโจนส์ปิดที่ 19,549.62 จุด พุ่งขึ้น 297.84 จุด หรือ +1.55% ดัชนี NASDAQ ปิดที่ 5,393.76 จุด เพิ่มขึ้น 60.76 จุด หรือ +1.14% ดัชนี S&amp;P500 ปิดที่ 2,241.35 จุด เพิ่มขึ้น 29.12 จุด หรือ +1.32%
 
ตลาดหุ้นยุโรปปิดพุ่งขึ้น เมื่อคืนนี้ (7 ธ.ค.) โดยได้แรงหนุนจากการคาดการณ์ที่ว่า ธนาคารกลางยุโรป (ECB) จะขยายเวลาการซื้อพันธบัตรตามมาตรการผ่อนคลายเชิงปริมาณ (QE) ในการประชุมวันนี้ เพื่อยับยั้งผลกระทบที่จะเกิดขึ้นจากการลงประชามติในอิตาลี นอกจากนี้ การพุ่งขึ้นของหุ้นกลุ่มธนาคารยังช่วยหนุนตลาดหุ้นยุโรปปรับตัวขึ้นด้วย
ดัชนี Stoxx Europe 600 เพิ่มขึ้น 0.9% ปิดที่ 347.70 จุด ซึ่งเป็นระดับปิดสูงสุดนับตั้งแต่วันที่ 22 ก.ย.
ดัชนี DAX ตลาดหุ้นเยอรมันปิดที่ 10,986.69 จุด พุ่งขึ้น 211.37 จุด หรือ +1.96% ดัชนี CAC-40 ตลาดหุ้นฝรั่งเศสปิดที่ 4,694.72 จุด เพิ่มขึ้น 62.78 จุด หรือ +1.36% ดัชนี FTSE 100 ตลาดหุ้นลอนดอนปิดที่ 6,902.23 จุด เพิ่มขึ้น 122.39 จุด หรือ +1.81%
 
ตลาดหุ้นลอนดอนปิดพุ่งขึ้น เมื่อคืนนี้ (7 ธ.ค.) โดยได้แรงหนุนจากการพุ่งขึ้นของหุ้นกลุ่มเหมืองแร่ หลังจากเงินปอนด์อ่อนค่าลง
ดัชนี FTSE 100 ปิดปรับตัวขึ้น 122.39 จุด หรือ 1.81% แตะที่ 6,902.23 จุด ทำสถิติปรับตัวขึ้นสูงสุดในการซื้อรายระหว่างวันนับตั้งแต่เดือนก.ย.ที่ผ่านมา
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (7 ธ.ค.) สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันเบนซินพุ่งขึ้นมากกว่าที่นักวิเคราะห์คาดการณ์ไว้ ซึ่งเพิ่มความวิตกกังวลเกี่ยวกับภาวะพลังงานล้นตลาด หลังจากที่ก่อนหน้านี้ ตลาดได้รับแรงกดดันอยู่แล้วจากรายงานที่ว่า ปริมาณการผลิตน้ำมันของรัสเซียและกลุ่มโอเปกปรับตัวสูงขึ้นในเดือนพ.ย.
สัญญาน้ำมันดิบ WTI ส่งมอบเดือนม.ค.ร่วงลง 1.16 ดอลลาร์ หรือ 2.3% ปิดที่ 49.77 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ.ลดลง 93 เซนต์ หรือ 1.7% ปิดที่ 53.00 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (7 ธ.ค.) โดยได้รับแรงหนุนจากสกุลเงินดอลลาร์ที่อ่อนค่าลงเมื่อเทียบกับยูโร นอกจากนี้ นักลงทุนยังปรับโพสิชั่นการลงทุนก่อนที่การประชุมนโยบายการเงินของธนาคารกลางสหรัฐ (เฟด) จะมีขึ้นในสัปดาห์หน้า
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 7.4 ดอลลาร์ หรือ 0.63% ปิดที่  1,177.50 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 46.5 เซนต์ หรือ 2.77% ปิดที่ 17.275 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 7.5 ดอลลาร์ หรือ 0.80% ปิดที่ 943.20 ดอลลาร์/ออนซ์
สัญญาพัลลาเดียมส่งมอบเดือนมี.ค.ลดลง 1.75 ดอลลาร์ หรือ 0.2% ปิดที่ 732.65 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (7 ธ.ค.) เนื่องจากนักลงทุนชะลอการซื้อขาย ก่อนที่ธนาคารกลางยุโรป (ECB) จะประชุมนโยบายการเงินในวันนี้
ดอลลาร์สหรัฐอ่อนค่าลงเมื่อเทียบกับเยนที่ระดับ 113.95 เยน จากระดับ 114.00 เยน และลดลงเมื่อเทียบฟรังก์สวิส ที่ระดับ 1.0075 ฟรังก์ จากระดับ 1.0107 ฟรังก์
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.0752 ดอลลาร์สหรัฐ จากระดับ 1.0715 ดอลลาร์สหรัฐ ในขณะที่เงินปอนด์ลดลงแตะระดับ 1.2615 ดอลลาร์สหรัฐ จากระดับ 1.2680 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7476 ดอลลาร์สหรัฐ จากระดับ 0.7457 ดอลลาร์สหรัฐ